**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 03.01.2018, ora 08.00 – 04.01.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 04.01.2018, ora 07.00**

**RÂURI**

**Debitele au fost în creștere ușoară** datorită efectului combinat al precipitațiilor înregistrate, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someș (exceptând Someșul Mic), Crișul Negru, Crișul Alb, Bega, Timiș, Bârzava, Moravița, Caras, Nera, Cerna, bazinele superioare ale Crasnei, Barcăului și Crișului Repede.

 Pe celelalte râuri, debitele au fost relativ staționare, exceptând râurile din bazinele: Suceava, Moldova, Bistrița, Trotuș, Putna, Rm. Sărat, Buzău, unde au fost în scădere.

 În interval s-a situat la **COTA DE ATENȚIE** râul Tur la stația hidrometrică Micula (270)-jud.SM.

Formaţiunile de gheaţă (gheaţă la maluri, năboi) prezente pe unele râuri din bazinele superioare ale Moldovei, Bistriței și Tazlăului au fost în restrângere, diminuare şi eliminare, iar cele din bazinele superioare ale Mureșului și Sucevei s-au menținut fără modificări importante.

 Debitele se situează în general la valori în jurul și peste mediile multianuale lunare, mai mici (30-90% din normalele lunare) pe râurile din bazinele hidrografice: Crasna, Barcău, Mureș (exceptând afluenții din bazinul superior), Moravița, Cerna, Vedea, Argeș, bazinele mijlocii și inferioare ale râurilor: Crișuri, Bega, Timiș, Bârzava, Nera, Jiu, Olt, Ialomița, Prut şi sub 30% pe râurile din bazinele hidrografice ale Bârladului și Jijiei..

 **Debitele vor fi în general în scădere**, exceptând râurile din bazinele hidrografice: Vedea, Bârlad, Prut, cursul Siretului, cursul mijlociu și inferior al Mureșului, bazinele mijlocii și inferioare ale Jiului, Argeșului, Ialomiței, bazinul inferior al Oltului și râurile din Dobrogea, unde vor fi relativ staționare.

 Pe cursurile inferioare ale Someșului, Crasnei, Barcăului, Crișurilor, Begăi, Timișului, Bârzavei, Moraviței, Carașului, Nerei și Cernei debitele vor fi în creștere prin propagare.

 Formaţiunile de gheaţă (gheaţă la maluri, năboi) prezente pe unele râuri din zonele de munte din nordul și centrul țării se vor menține fără modificări importante.

**DUNĂRE**

**Debitul la intrarea în ţară (secţiunea Baziaş) în intervalul 03.01 – 04.01.2018 a fost în scădere, având valoarea de 7000 m3/s**, peste media multianuală a lunii ianuarie (4950 m3/s).

În aval de Porţile de Fier debitele au fost în scădere la Gruia şi pe sectorul Zimnicea – Tulcea şi în creştere pe sectorul Calafat – Tr. Măgurele.

**Debitul la intrarea în ţară (secţiunea Baziaş) va fi în scădere uşoară (6900 m3/s).**

 În aval de Porţile de Fier debitele vor fi în scădere pe sectoarele Gruia – Calafat şi Olteniţa – Tulcea și în creştere pe sectorul Bechet – Giurgiu.

**2.** **Situaţia meteorologică în intervalul 03.01.2018, ora 09.00 – 04.01.2018, ora 06.00**

**ÎN ŢARĂ**

**Regimul termic a fost în continuare caracterizat de valori peste mediile** **climatologice** ale începutului de ianuarie în aproape toată țara, dar cu precădere în sud și în est, unde s-au înregistrat temperaturi în medie cu 5...7 grade mai mari decât cele normale. Temperaturile maxime s-au încadrat între 2 grade la Joseni și Odorheiu Secuiesc și 10 grade la Târgu Jiu, Târgu Logrești, Calafat și Bechet. Cerul a fost mai mult noros, cu intervale de înseninare ziua în Oltenia și Moldova. În prima parte a intervalului a plouat slab în Maramureș și pe spații mici în Transilvania și Oltenia, iar seara și noaptea aria precipitațiilor a cuprins jumătatea de nord-vest; acestea au fost mixte în Maramureș și nordul Transilvaniei, predominant ploi local în Crișana, iar în Banat, Oltenia, nord-vestul Munteniei și sudul Transilvaniei izolat a plouat. La munte au predominat ninsorile. Vântul a suflat slab și moderat, cu intensificări izolate pe crestele montane și temporar în sudul Olteniei. Stratul de zăpadă s-a menținut în zona montană, în special la altitudini mari și măsura -în platformele stațiilor meteorologice- până la 128 cm în Masivul Făgăraș, la peste 2000 m altitudine. S-a semnalat ceață pe arii restrânse în sudul, centrul și estul țării. La ora 06 se înregistrau valori termice preponderent pozitive, cu mult mai ridicate decât ar fi normal la această dată, cuprinse între -1 grad la Piatra Neamț și Târgu Ocna și 6 grade în Delta Dunării, la Sfântu Gheorghe.

***Observație:*** *începând de ieri de la ora 06 au fost în vigoare 4 atenționări cod galben privind fenomene meteorologice periculoase imediate, 2 emise de către SRPV Băcau și câte 1 la SRPV Craiova, respectiv CNPM București pentru Muntenia.*

**LA BUCUREŞTI**

Regimul termic, comparabil cu cel al zilei precedente, a fost caracterizat de valori peste media multianuală a datei. Cerul a fost noros, iar vântul a suflat slab până la moderat. Temperatura maximă a fost de 7 grade la Afumați și Filaret și 8 grade la stația meteo Băneasa, iar la ora 06 se înregistrau 2 grade în Băneasa și 3 grade la Afumați și Filaret (valori cu aproximativ 6 grade mai ridicate decât cele normale).

**3. Prognoza meteorologică în intervalul 04.01.2018, ora 09.00 – 05.01.2018, ora 09.00**

**ÎN ŢARĂ**

**Valorile termice, în special cele din cursul zilei, se vor menține mai** **ridicate** decât ar fi normal pentru începutul lunii ianuarie. Cerul va fi temporar noros; în prima parte a zilei vor mai fi ninsori slabe local în zonele montane, precipitații mixte pe arii restrânse în Maramureș, estul Transilvaniei și dealurile subcarpatice din Moldova, în timp ce în sudul țării vor fi posibile ploi trecătoare, izolate. În cursul nopții precipitații locale (predominant sub formă de ninsoare la munte și ploi în zonele mai joase de relief) se vor semnala în regiunile nord-vestice. Vântul va sufla slab și moderat, cu unele intensificări pe crestele montane și temporar în vest și în sud-vest. Temperaturile maxime se vor încadra între 2 și 11 grade, iar cele minime în general între -4 și 4 grade. Pe spații mici va fi ceață.

**LA BUCUREŞTI**

Valorile termice, în special cele diurne, se vor menține peste cele obișnuite în această perioadă din an. Cerul va avea înnorări pe parcursul zilei, dar condițiile de ploaie vor fi reduse, apoi se va degaja. Vântul va sufla slab și moderat. Temperatura maximă va fi de 7...8 grade, iar cea minimă de -1 grad, mai scăzută în zona preorășenească, unde se va forma ceață.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 02 ianuarie 2018 ora 20 – 04 ianuarie 2018 ora 20.**

**STAREA STRATULUI DE ZĂPADĂ în data de 02.01.2018, ora 14:**

În ultimele 48 de ore vremea a fost mai caldă decât normalul acestei perioade. Cerul a fost temporar noros şi local a nins slab. Vântul a suflat slab şi moderat, cu intensificări pe creste, unde rafalele au depăşit 80 km/h. Temporar s-a semnalat ceaţă. Grosimea stratului de zăpadă nu a prezentat variaţii semnificative. La ora 14, acesta măsura: 122 cm la Bâlea-Lac, 88 cm la Vârful Omu, 17 cm la Sinaia, 8 cm la Fundata şi 6 cm la Predeal.

**EVOLUŢIA VREMII PENTRU INTERVALUL 02.01.2018 ora 20 – 03.01.2018 ora 20:**

Vremea se va răci faţă de intervalul precedent şi va fi în general închisă. Cerul va fi mai mult noros şi temporar va ninge. Izolat, stratul de zăpada va creşte cu până la 10 cm, în special pe creste. Vântul va sufla slab şi moderat, cu intensificări locale în zonele înalte, cu rafale de peste 50 km/h. Se va semnala temporar ceaţă, asociată pe creste şi cu depunere de chiciură.

**Peste 1800 m:** temperaturi minime: -10 la -7 gr.C; temperaturi maxime: -7 la -3 gr.C

**Sub 1800 m:** temperaturi minime: -7 la -2 gr.C; temperaturi maxime: -3 la 2 gr.C.

**Intervalul 03.01.2017 ora 20 – 04.01.2018 ora 20:**

Vremea va continua să se răcească, devenind geroasă noaptea şi dimineaţa pe creste şi se va menţine în general închisă. Cerul va fi mai mult noros şi va continua să ningă, cu precădere în prima parte a intervalului, când stratul de zăpadă va mai creşte cu câţiva cm. Vântul va sufla slab şi moderat, cu intensificări temporare în zonele înalte, unde va viscoli sau spulbera zăpada. Se va semnala temporar ceaţă, asociată în zona înaltă şi cu chiciură

**Peste 1800 m:** temperaturi minime: -13 la -9 gr.C; temperaturi maxime: -10 la -6 gr.C.

**Sub 1800 m:** temperaturi minime: -9 la -4 gr.C; temperaturi maxime: -6 la 1 gr.C.

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

La suprafaţă se vor depune local 10 -15 cm de zăpadă uşoară de tip pulver. Stratul anterior pe care se va depune acest strat proaspăt de zăpadă are în partea superioară numeroase cruste de gheaţă iar în interior structuri de placi cu rezistenţă destul de scăzută. Deşi grosimea şi greutatea acestui strat proaspăt de zăpadă nu va fi semnificativă, zăpada va fi nestabilizată, fiind posibile curgeri sau avalanşe de dimensiuni mici sau medii, astfel încât, în condiţii de alte supraîncărcări oricât de mici, pe pantele înclinate, stratul superior va aluneca cu uşurinţă peste crustele mai vechi, putând duce astfel la declanşarea de avalanşe de dimensiuni mai mari.

**La altitudini mai mici de 1800 m**: **RISC MODERAT (2)**

 Odată cu răcirea vremii vor predomina temperaturile negative ce vor păstra în general structura zăpezii mai vechi. Stratul nou de zăpadă va fi destul de redus, de până la 10 cm, şi se va depune peste crustele subţiri de gheaţă din partea superioară a actualului strat. Pe văile cele mai înclinate precum şi în zonele mai adăpostite (unde există acumulări mai însemnate de zăpadă), declanşarea unor avalanşe de dimensiuni mici sau medii este posibilă în condiţii de supraîncări.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

1. ***CALITATEA APELOR***

**2.1. Pe fluviul Dunărea**

**APM Brăila şi A.B.A. Buzău-Ialomiţa** revine cu informaţii referitoare la producerea unei poluări accidentale a apei fluviului Dunărea, din data de 17.11.2017, la ora 08.30, cu ape uzate neepurate provenite de la S.C. Complexul de creştere a porcilor S.R.L., în zona localităţii Tichileşti, judeţul Brăila care au produs o spumă albă la suprafaţa apei, care se deplasa de-a lungul malului pe o lungime de aproximativ 500 m, precum şi a unei pete de culoare brun închis, cu puternic miros de dejecţii animaliere, cu Streptococi fecali, pe o lungime de 60 m şi o lăţime de 1 m, înregistrând chiar o depăşire faţă de categoria A2 de calitate în care a fost încadrată secţiunea de control Dunăre-Brăila. Au fost informate Inspectoratul de Poliţie Judeţean Brăila-Serviciul de Investigare a Criminalităţii Economice, G.N.M.-C.J. Brăila și Compania de Utilităţi Publice Dunăre S.A.

S-au continuat recoltările de probe de apă de către laboratorul de calitate a apei din cadrul S.G.A. Brăila, în zilele de 11.12.2017, 14.12.2017, 18.12.2017, 21.12.2017 şi 28.12.2017, care prezintă valori foarte ridicate, faţă de valorile normativului NTPA001/2005, cu depăşiri pentru indicatorii materii în suspensie, reziduu filtrat, CBO5, CCOCr, azot total, fosfor total, amoniu, fenoli. Indicatorii substanţă extractibilă cu solvenţi şi detergenţi nu au putut fi determinaţi în condiţiile standradelor în vigoare, conform adresei ABA Buzău Ialomiţa din 29.12.2017.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 28.12.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**A.P.M. Satu Mare** revine cu informaţii despre incendiul izbucnit în data de 18.12.2017, ora 02.45, la o sondă din zona localităţii Moftin, judeţul Satu Mare, în timpul lucrărilor pregătitoare de punere în funcţiune a unei sonde de prospecţiune pentru gaze, de către Serinus Energy România, cu sediul în Bucureşti, iar deţinătoarea perimetrului este firma poloneză Winstar, care mai deţine o sonda de explorare în zonă.

 Zona sondei este total eliberată de suprastructura metalică prăbuşită ca urmare a incendiului, fiind îndepărtată și pregătită pentru intervenție. În cursul zilei de 03.01.2018, pe platforma improvizată de la Moftinu au ajuns o parte din rezervoarele în care va fi preparat nămolul de sondă ce va fi injectat în sonda de la Moftinu Mare, în vederea opririi erupţiei de gaze necontrolată.

Se preconizează ca în următoarele zile, sondorii canadieni, la adăpostul unui grilaj de aluminiu și protejați de pompierii militari, vor tăia capul sondei și îl vor înlocui cu unul nou, prevăzut cu un dispozitiv special denumit Blowout Preventer (BOP). Acesta este o valvă care poate fi închisă în cazul forării în zone cu presiuni mari ale gazelor sau fluidelor.

Autorităţile au dat asigurări că oamenii din zonă nu sunt în pericol şi nu se impune evacuarea lor. În comuna Moftin, trăiesc aproximativ 5.000 de oameni.

Zona este supravegheată de 7 autospeciale de stingere a incendiilor de la IGSU, care nu intervin direct din cauza posibilităţii de explozie. În timpul nopţii de 18-19.12.2017, structura schelei sondei s-a prăbuşit din cauza incendiului, acesta manifestându-se activ în continuare.

Sonda deţine acte de reglementare din punct de vedere al protecţiei mediului şi este amplasată în câmp deschis la mai mult de 1 km de aşezări umane sau construcţii. Se va reveni cu informaţii suplimentare.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 30.12.2017 - 02.01.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția de Comunicare